ພາບປະກອບ (ພາບ: TTXVN)
ວກ. - ການເຊື່ອມຊຶມ, ແກ້ໄຂຢ່າງສຳເລັດຜົນ ສາຍພົວພັນລະຫວ່າງ ຄວາມເປັນເອກະລາດ ເປັນເຈົ້າຕົນເອງ ແລະ ຄວາມເປັນເຈົ້າການ ຕັ້ງໜ້າເຊື່ອມໂຍງສາກົນ ໄດ້ປະກອບສ່ວນທີ່ສຳຄັນ ເຂົ້າໃນການຊ່ວຍໃຫ້ຫວຽດນາມບັນລຸຜົນສຳເລັດແຫ່ງການພັດທະນາທີ່ໃຫຍ່ຫຼວງ, ມີຄວາມໝາຍປະຫວັດສາດ ໃນ 30 ປີແຫ່ງການປ່ຽນແປງໃໝ່. ເອກະສານກອງປະຊຸມໃຫຍ່ຄັ້ງທີ XII ຂອງພັກກອມມູນິດຫວຽດນາມ ສືບຕໍ່ຢືນຢັນວ່າ ການເຊື່ອມຊຶມແລະແກ້ໄຂເປັນຢ່າງດີ ບັນດາສາຍພົວພັນໃຫຍ່, ໃນນັ້ນມີສາຍພົວພັນລະຫວ່າງ ຄວາມປັນເອກະລາດ ເປັນເຈົ້າຕົນເອງ ແລະ ຄວາມເປັນເຈົ້າການ ຕັ້ງໜ້າເຊື່ອມໂຍງສາກົນ, ແມ່ນໜຶ່ງໃນບັນດາໜ້າທີ່ຈຸດໜັກໃຈກາງ ຂອງຫວຽດນາມ ໃນໄລຍະຕໍ່ໄປ.
ຍົກສູງກຳລັງແຮງສັງລວມຂອງປະເທດຊາດ
ການເຊື່ອມໂຍງສາກົນແມ່ນຂະບວນວິວັດການນຳເອົາປະເທດເຂົ້າຮ່ວມ, ກາຍເປັນພາກສ່ວນປະກອບໜຶ່ງ ທີ່ມີຖານະທີ່ຕັ້ງ ບົດບາດທີ່ແນ່ນອນ ໃນການເຄື່ອນໄຫວຂອງປະຊາຄົມສາກົນ. ທາງດ້ານເນື້ອແທ້, ການເຊື່ອມໂຍງສາກົນແມ່ນຂະບວນວິວັດທີ່ທັງຮ່ວມມື ທັງຕໍ່ສູ້ເພື່ອປະຕິບັດຜົນປະໂຫຍດຂອງຊາດ, ຂອງປະເທດ ໃນບັນດາສາຍພົວພັນຫຼາຍດ້ານ ຫຼາຍຮູບແບບ, ສອງຝ່າຍແລະຫຼາຍຝ່າຍ ກັບບັນດາເຈົ້າພາບອື່ນໃນປະຊາຄົມໂລກ (ເຊັ່ນ ປະຊາຊາດ; ພັກການເມືອງ; ອົງການຈັດຕັ້ງປະຊາຊົນ; ອົງການຈັດຕັ້ງນອກລັດຖະບານ; ອົງການຈັດຕັ້ງສາກົນ; ອົງການຈັດຕັ້ງອະນຸພາກພື້ນ, ພາກພື້ນ, ສະຫະພາກພື້ນ; ກຸ່ມບໍລິສັດ, ສະມາຄົມ, ວິສາຫະກິດ;...).
ເປັນເຈົ້າການ, ຕັ້ງໜ້າໃນການເຊື່ອມໂຍງສາກົນ ກ່ອນອື່ນໝົດແມ່ນເປັນເຈົ້າການ, ຕັ້ງໜ້າໃນການເກັບກຳບັນດາທ່າອຽງແຫ່ງການພັດທະນາຂອງໂລກ; ກະກຽມເປັນຢ່າງດີ ແລະ ມີຍຸດທະສາດທີ່ເໝາະສົມເພື່ອລັດຕ້ອນ ຫຼືໄປນຳກັບທ່າອຽງນັ້ນ. ລະດັບຄວາມເປັນເຈົ້າການຂຶ້ນກັບຫຼາຍປັດໄຈ, ໃນນັ້ນມີວິໄສທັດຂອງການນຳ, ຄຸນນະພາບຂອງການວາງກຳນົດນະໂຍບາຍ, ຄວາມຊຳນິຊຳນານໃນອາຊີບຂອງກົງຈັກບໍລິຫານ, ຄວາມຊັດເຈນຂອງການຄົ້ນຄວ້າພະຍາກອນ ແລະ ຄົ້ນຄວ້າຍຸດທະສາດ, ຄວາມສຳຜັດໄວຂອງວິສາຫະກິດ, ຄວາມໄຫວພິບຂອງລະບົບການສຶກສາ ແລະ ຄວາມຂະຫຍັນຂັນເຄື່ອນຂອງປະຊາຊົນ... ຕາມທຳມະດາ, ຄວາມສຳເລັດຜົນຂຶ້ນກັບການເຕົ້າໂຮມບັນດາປັດໄຈທັງໝົດນັ້ນໄດ້. ຂາດປັດໄຈໜຶ່ງ ຫຼືຂາດຍຸດທະສາດປະສານສົມທົບບັນດາປັດໄຈເຫຼົ່ານັ້ນຢ່າງມີປະສິດທິຜົນ ກໍ່ອາດຈະຖືກປະລາໄຊ. ປະສິດທິຜົນສຸດທ້າຍແມ່ນປັບປຸງແລະເພີ່ມທະວີເອກະລາດ, ອະທິປະໄຕ, ເສີມຂະຫຍາຍທ່າໄດ້ປຽບແລະຄວາມສາມາດແຂ່ງຂັນ ຂອງຊາດໄດ້ ໃນພື້ນຖານເສດຖະກິດແລະການເມືອງສາກົນ.
ມີແຕ່ຍົກສູງກຳລັງແຮງສັງລວມຂອງຊາດຈຶ່ງຮັກສາເອກະລາດ ອະທິປະໄຕໄວ້ໄດ້ຢ່າງໝັ້ນຄົງ; ບໍ່ວ່ານະໂຍບາຍໃດ ມາດຕະການໃດທີ່ເຮັດໃຫ້ກຳລັງແຮງສັງລວມຂອງຊາດໄດ້ຮັບການຍົກສູງຂຶ້ນ ກໍ່ແມ່ນໄດ້ເພີ່ມທະວີເອກະລາດ ອະທິປະໄຕຂອງຊາດ. ພັກກອມມູນິດຫວຽດນາມໄດ້ຊີ້ແຈງ: “ເຮົາເຂັ້ມແຂງພວກເຂົາຈຶ່ງ “ຫົວຊານຳ”. ຖ້າຫາກອ່ອນແອ ເຮົາຈະເປັນພຽງເຄື່ອງມືໃນກຳມືຂອງຜູ້ອື່ນ, ເຖິງວ່າຜູ້ນັ້ນອາດຈະເປັນເພື່ອນພັນທະມິດຂອງເຮົາກໍ່ເຊັ່ນດຽວນັ້ນແຫຼະ”(1). ການຍົກສູງກຳລັງແຮງສັງລວມຂອງຊາດຕ້ອງຕັ້ງຢູ່ໃນສະພາບທີ່ຫວຽດນາມພວມເຊື່ອມໂຍງສາກົນນັບມື້ນັບກວ້າງຂວາງເລິກເຊິ່ງ; ການຮ່ວມມືແລະຕໍ່ສູ້ໃນເວທີໂລກພວມແຊກຊ້ອນກັນຢ່າງສັບສົນ, ການແຂ່ງຂັນສາກົນນັບມື້ນັບຂຸ້ນຂ້ຽວ... ໃນສະພາບນັ້ນ, ແກ້ໄຂສາຍພົວພັນລະຫວ່າງຄວາມເປັນເອກະລາດ ເປັນເຈົ້າຕົນເອງ ແລະ ຄວາມເປັນເຈົ້າການ ຕັ້ງໜ້າເຊື່ອມໂຍງສາກົນ ໄດ້ຢ່າງຖືກຕ້ອງ ຈຶ່ງຍົກສູງກຳລັງແຮງສັງລວມຂອງຊາດຂຶ້ນໄດ້.
ທີໜຶ່ງ, ຍົກສູງກຳລັງແຮງສັງລວມຂອງຊາດແມ່ນເປົ້າໝາຍທີ່ພວກເຮົາເລັ່ງໃສ່, ເປັນຈຸດໝານທີ່ແຊກຄຸມການແກ້ໄຂສາຍພົວພັນລະຫວ່າງຄວາມເປັນເອກະລາດ ເປັນເຈົ້າຕົນເອງ ແລະ ຄວາມເປັນເຈົ້າການ ຕັ້ງໜ້າເຊື່ອມໂຍງສາກົນ. ທຸກການເຄື່ອນໄຫວແກ້ໄຂສາຍພົວພັນລະຫວ່າງຄວາມເປັນເອກະລາດ ເປັນເຈົ້າຕົນເອງ ແລະ ຄວາມເປັນເຈົ້າການ ຕັ້ງໜ້າເຊື່ອມໂຍງສາກົນ ຕ້ອງບົນພື້ນຖານຜົນປະໂຫຍດຂອງປະເທດຊາດ; ຕ້ອງປະກອບສ່ວນເຂົ້າໃນການເພີ່ມທະວີ ແລະ ຍົກສູງກຳລັງແຮງສັງລວມຂອງຊາດ.
ທີສອງ, ການພັດທະນາ ຄວາມໝັ້ນຄົງຂອງບັນດາປັດໄຈທີ່ປະກອບເປັນກຳລັງແຮງສັງລວມຂອງຊາດໃນຄວາມເປັນເອກະພາບ ແມ່ນຫຼັກຖານຕົ້ນຕໍທີ່ຕີລາຄາລັກສະນະປະສິດທິຜົນ ຂອງການແກ້ໄຂສາຍພົວພັນລະຫວ່າງຄວາມເປັນເອກະລາດ ເປັນເຈົ້າຕົນເອງ ແລະ ຄວາມເປັນເຈົ້າການ ຕັ້ງໜ້າເຊື່ອມໂຍງສາກົນ. ກຳລັງແຮງສັງລວມແຫ່ງຊາດຂອງຫວຽດນາມ ກວມດ້ວຍ 4 ປັດໄຈຕົ້ນຕໍຄື: 1- ຖານະທີ່ຕັ້ງ, ບົດບາດ ແລະ ການນຳພາຂອງພັກ; 2- ບັນດາຄຸນຄ່າຫວຽດນາມ, ພິເສດແມ່ນມູນເຊື້ອຮັກຊາດ ແລະ ກຳລັງແຮງແຫ່ງຄວາມສາມັກຄີປວງຊົນທັງຊາດ; 3- ກຳລັງເສດຖະກິດ, ວັດທະນະທຳ, ການປ້ອງກັນຊາດ, ປ້ອງກັນຄວາມສະຫງົບ, ວິທະຍາສາດ-ເຕັກໂນໂລຊີ...; 4- ຖານະບົດບາດສາກົນ. ໃນບັນດາປັດໄຈທີ່ປະກອບເປັນກຳລັງແຮງສັງລວມຂອງຊາດ, ຖ້າຫາກປັດໄຈໃດອ່ອນ, ເຊັ່ນ ເສດຖະກິດດ້ອຍພັດທະນາ, ການປ້ອງກັນຊາດ ປ້ອງກັນຄວາມສະຫງົບບໍ່ໝັ້ນຄົງ, ກໍ່ຈະບໍ່ສາມາດແກ້ໄຂ ສາຍພົວພັນລະຫວ່າງຄວາມເປັນເອກະລາດ ເປັນເຈົ້າຕົນເອງ ແລະ ຄວາມເປັນເຈົ້າການ ຕັ້ງໜ້າເຊື່ອມໂຍງສາກົນ ຢ່າງມີປະສິດທິຜົນແລະສຳເລັດຜົນໄດ້. ບັນທັດຖານນີ້ຕ້ອງໄດ້ຜັນຂະຫຍາຍເປັນບັນດາຕົວບົ່ງຊີ້ລະອຽດກ່ຽວກັບການພັດທະນາຂອງບັນດາປັດໄຈທີ່ປະກອບເປັຍກຳລັງແຮງສັງລວມຂອງຊາດ ໃນການສົມທຽບກັບເວລາຕົ້ນ ແລະ ໃນຄວາມພົວພັນກັບປະເທດອື່ນ.
ຍົກສູງທ່າແລະກຳລັງແຮງຂອງປະເທດ
ການເຊື່ອມໂຍງສາກົນຍັງສ້າງສິ່ງທ້າທາຍໃໝ່ໃຫ້ແກ່ໜ້າທີ່ຮັກສາຄວາມເປັນເອກະລາດ ເປັນເຈົ້າຕົນເອງ. ການຂຶ້ນຕໍ່ຊຶ່ງກັນແລະກັນລະຫວ່າງບັນດາປະເທດ ອາດຈະຫັນປ່ຽນເປັນການຂຶ້ນຕໍ່ຂອງປະເທດນີ້ຕໍ່ກັບປະເທດອື່ນ. ກໍລະນີນີ້ແມ່ນຂອງປະເທດທີ່ທຸກຍາກ, ປະເທດນ້ອຍ ໃນການພົວພັນກັບປະເທດທີ່ຮັ່ງມີ, ປະເທດໃຫຍ່. ການເຊື່ອມໂຍງສາກົນກໍ່ອາດຈະກະທົບເຖິງການຜັນແຍກສັງຄົມຂອງແຕ່ລະປະເທດ, ເມື່ອຜົນປະໂຫຍດຈາກການເຊື່ອມໂຍງ ໄດ້ແບ່ງປັນຕ່າງກັນໃຫ້ແກ່ບັນດາຊຸມຊົນທີ່ຕ່າງກັນໃນສັງຄົມ, ແລະ ຈາກນັ້ນເຮັດໃຫ້ບັນດາບັນຫາສັງຄົມຮ້າຍແຮງຂຶ້ນຕື່ມ.
ໃນຂະບວນວິວັດການເຊື່ອມໂຍງສາກົນ, ການຕົກລົງນະໂຍບາຍຈະຫຍຸ້ງຍາກກວ່າເກົ່າ ຍ້ອນວ່າຕ້ອງສອດຄ່ອງກົມກຽວຕາມຂໍ້ກຳນົດ ຄຳໝັ້ນສັນຍາຕ່າງໆຂອງທຳນຽມສາກົນ ແລະກັບບັນດາອົງການຈັດຕັ້ງສາກົນທີ່ຫວຽດນາມໄດ້ລົງນາມເປັນສະມາຊິກ. ຄວາມສັບສົນໜຶ່ງອີກທີ່ອາດຈະເກີດຂຶ້ນຄື ການປະກົດຕົວຂອງບັນດາ “ກຸ່ມຜົນປະໂຫຍດ”, ເປັນຕົ້ນແມ່ນ ໃນກໍລະນີ “ຜົນປະໂຫຍດໝູ່ພວກ” ຢູ່ໃນປະເທດສົມຮູ້ຮ່ວມຄິດກັບກຸ່ມຜົນປະໂຫຍດຕ່າງປະເທດ. ການເຊື່ອມໂຍງສາກົນບໍ່ມີປະສິດທິຜົນຈະເປັນຜົນສະທ້ອນເຖິງຄວາມເປັນເອກະລາດ ເປັນເຈົ້າຕົນເອງ, ເປັນຜົນເສຍໃຫ້ແກ່ອະທິປະໄຕແຫ່ງຊາດ. ຖ້າຫາກບໍ່ເປັນເຈົ້າການ, ປະດິດສ້າງໃຫ້ມີບັນດາແບບວິທີໃໝ່ ທີ່ສອດຄ່ອງກັບສະພາບການແລະເງື່ອນໄຂ ທີ່ເກີດມາຈາກຂະບວນວິວັດການເຊື່ອມໂຍງສາກົນແລ້ວ, ການຮັບປະກັນເອກະລາດ ເປັນເຈົ້າຕົນເອງຂອງຊາດກໍ່ຈະພົບຄວາມຫຍຸ້ງຍາກ ສິ່ງທ້າທາຍຫຼາຍຢ່າງ.
ຍົກສູງທັງທ່າແລະກຳລັງແຮງຂອງປະເທດຊາດ ແມ່ນບັນທັດຖານພື້ນຖານເພື່ອປະເມີນການແກ້ໄຂສາຍພົວພັນລະຫວ່າງຄວາມເປັນເອກະລາດ ເປັນເຈົ້າຕົນເອງ ແລະ ຄວາມເປັນເຈົ້າການ ຕັ້ງໜ້າເຊື່ອມໂຍງສາກົນ. ການແກ້ໄຂສາຍພົວພັນລະຫວ່າງຄວາມເປັນເອກະລາດ ເປັນເຈົ້າຕົນເອງ ແລະ ຄວາມເປັນເຈົ້າການ ຕັ້ງໜ້າເຊື່ອມໂຍງສາກົນ ຕ້ອງປະກອບສ່ວນເພີ່ມທະວີຄວາມມານະພະຍາຍາມຂອງປະເທດ, ພ້ອມກັນນັ້ນກໍ່ຕ້ອງຍົກສູງຖານະບົດບາດຂອງຊາດຂຶ້ນ. ທັງຍົກສູງທ່າແຮງ, ທັງເພີ່ມທະວີກຳລັງແຮງຂອງປະເທດ ແມ່ນທິດທາງແລະຄວາມຮຽກຮ້ອງຕ້ອງການພື້ນຖານ ທີ່ແຊກຄຸມການເຄື່ອນໄຫວທຸກຢ່າງໃນການແກ້ໄຂສາຍພົວພັນລະຫວ່າງຄວາມເປັນເອກະລາດ ເປັນເຈົ້າຕົນເອງ ແລະ ຄວາມເປັນເຈົ້າການ ຕັ້ງໜ້າເຊື່ອມໂຍງສາກົນ.
ບັນທັດຖານນີ້ຮຽກຮ້ອງໃຫ້ຕ້ອງຮັກສາຄວາມເປັນເອກະລາດ ເປັນເຈົ້າຕົນເອງໄວ້ຢ່າງໝັ້ນຄົງ, ທັງຍູ້ແຮງການແກ້ໄຂສາຍພົວພັນລະຫວ່າງຄວາມເປັນເອກະລາດ ເປັນເຈົ້າຕົນເອງ ແລະ ຄວາມເປັນເຈົ້າການ ຕັ້ງໜ້າເຊື່ອມໂຍງສາກົນ. ການຮັກສາຄວາມເປັນເອກະລາດ ເປັນເຈົ້າຕົນເອງຕ້ອງສ້າງເງື່ອນໄຂອຳນວຍຄວາມສະດວກໃຫ້ແກ່ການເຊື່ອມໂຍງສາກົນ; ຄວາມເປັນເຈົ້າການ ຕັ້ງໜ້າເຊື່ອມໂຍງສາກົນຕ້ອງປະກອບສ່ວນຮັກສາຄວາມເປັນເອກະລາດ ເປັນເຈົ້າຕົນເອງຂອງຊາດໄວ້ຢ່າງໝັ້ນຄົງ. ຖ້າຫາກກຳລັງແຮງພາຍໃນຂອງຊາດເພີ່ມຂຶ້ນ, ກຳລັງເສດຖະກິດເພີ່ມຂຶ້ນ, ກຳລັງແຮງປ້ອງກັນປະເທດ, ປ້ອງກັນຄວາມສະຫງົບໄດ້ຮັບການປັບປຸງ..., ແຕ່ຖານະບົດບາດຂອງປະເທດບໍ່ສູງ, ແມ່ນບໍ່ອາດຈະເວົ້າວ່າ ການແກ້ໄຂສາຍພົວພັນລະຫວ່າງຄວາມເປັນເອກະລາດ ເປັນເຈົ້າຕົນເອງ ແລະ ຄວາມເປັນເຈົ້າການ ຕັ້ງໜ້າເຊື່ອມໂຍງສາກົນນັ້ນ ມີປະສິດທິຜົນ. ບັນທັດຖານນີ້ຕ້ອງໄດ້ຜັນຂະຫຍາຍເປັນບັນດາຕົວບົ່ງຊີ້ລະອຽດ ກ່ຽວກັບຄວາມເປັນເອກະລາດ ເປັນເຈົ້າຕົນເອງຂອງປະເທດໃນແຕ່ລະຂົງເຂດ; ກ່ຽວກັບລະດັບ, ປະສິດທິຜົນໃນການເຊື່ອມໂຍງພາກພື້ນ ແລະສາກົນຂອງປະເທດ.
ສອງບັນທັດຖານພື້ນຖານເທິງນີ້ເປັນພື້ນຖານຕົ້ນຕໍເພື່ອປະເມີນຄວາມສຳເລັດແລະປະສິດທິຜົນຂອງການແກ້ໄຂສາຍພົວພັນລະຫວ່າງຄວາມເປັນເອກະລາດ ເປັນເຈົ້າຕົນເອງ ແລະ ຄວາມເປັນເຈົ້າການ ຕັ້ງໜ້າເຊື່ອມໂຍງສາກົນ. ສອງບັນທັດຖານນີ້ພົວພັນແໜ້ນແຟ້ນນຳກັນ, ຕ້ອງໄດ້ຜັນຂະຫຍາຍຢ່າງລະອຽດ ດ້ວຍບັນດາຕົວບົ່ງຊີ້ທາງດ້ານລັກສະນະແລະປະລິມານ, ແລະໝູນໃຊ້ໃຫ້ສອດຄ່ອງໃນແຕ່ລະໄລຍະ, ເວລາ ເພື່ອຮັບປະກັນການປະເມີນການແກ້ໄຂສາຍພົວພັນລະຫວ່າງຄວາມເປັນເອກະລາດ ເປັນເຈົ້າຕົນເອງ ແລະ ຄວາມເປັນເຈົ້າການ ຕັ້ງໜ້າເຊື່ອມໂຍງສາກົນ ໄດ້ຢ່າງພາວະວິໄສ, ຊັດເຈນ; ຫຼີກລ່ຽງຄວາມອັດຕະວິໄສ, ດ້ານດຽວ.
ເພື່ອແກ້ໄຂຢ່າງກົມກຽວ ສາຍພົວພັນລະຫວ່າງຄວາມເປັນເອກະລາດ ເປັນເຈົ້າຕົນເອງ ແລະ ຄວາມເປັນເຈົ້າການ ຕັ້ງໜ້າເຊື່ອມໂຍງສາກົນ
ທີໜຶ່ງ, ປັບປຸງ ແລະ ຍົກສູງຄວາມສາມາດນຳພາຂອງພັກ, ຄວາມສາມາດຄຸ້ມຄອງຂອງລັດ. ໃນສະພາບການທີ່ການເຊື່ອມໂຍງສາກົນມີສິ່ງທ້າທາຍໃໝ່ຫຼາຍຢ່າງນັ້ນ ການນຳພາຢ່າງສະຫຼາດສ່ອງໃສຂອງພັກເປັນປັດໃຈຕັດສິນທີ່ສຸດ ເພື່ອຜ່ານຜ່າສິ່ງທ້າທາຍເຫຼົ່ານັ້ນ. ເພື່ອຮັກສາຄວາມເປັນເອກະລາດ ເປັນເຈົ້າຕົນເອງໄວ້ຢ່າງໝັ້ນຄົງ ແລະ ເຊື່ອມໂຍງສາກົນຢ່າງມີປະສິດທິຜົນ ແມ່ນຕ້ອງປະຕິບັດເປັນຢ່າງດີ ຂອດທີ່ເປັນຫຼັກແຫຼ່ງຄື ຍົກສູງຄວາມສາມາດນຳພາ ກຳອຳນາດຂອງພັກ, ຄວາມສາມາດບໍລິຫານ ຄຸ້ມຄອງສັງຄົມຂອງລັດ ຢູ່ທຸກຂັ້ນ ທຸກຂະແໜງການ ແລະທຸກທ້ອງຖິ່ນ. ດ້ານໜຶ່ງ, ຍູ້ແຮງການປ່ຽນແປງໃໝ່ໃນຂົງເຂດການເມືອງ, ຫັນການເຄື່ອນໄຫວຂອງບັນດາອົງການພັກແລະອຳນາດການປົກຄອງໃຫ້ເປັນການເຄື່ອນໄຫວທີ່ດີທີ່ສຸດ; ດ້ານອື່ນ, ສືບຕໍ່ຍູ້ແຮງວຽກງານກໍ່ສ້າງແລະປັບປຸງພັກ, ຕ້ານອາດຍາສິດ, ຕ້ານການສໍ້ລາດບັງຫຼວງ, ການຟຸມເຟືອຍ, ຄວາມເສື່ອມໂຊມທາງດ້ານແນວຄິດການເມືອງ, ຄຸນສົມບັດ, ແບບແຜນດຳລົງຊີວິດໃນພະນັກງານ ສະມາຊິກພັກ, ປະຕິບັດປະຊາທິປະໄຕໃນການດຳເນີນຊີວິດພັກໃຫ້ດີກວ່າອີກ. ສືບຕໍ່ປ່ຽນແປງໃໝ່ ແລະ ບູລະນະວຽກງານທິດສະດີ, ໂຄສານາຂົນຂວາຍ, ອົບຮົມສຶກສາຂອງພັກ ນັບທັງຮູບການແລະເນື້ອໃນ, ໃກ້ຊິດຕິດແໜ້ນກັບພຶດຕິກຳ, ຫຼີກລ່ຽງພະຍາດຮູບການ, ຜົນງານນິຍົມ, ຫ່າງເຫີນມະຫາຊົນ; ປ່ຽນແປງໃໝ່ວຽກງານພະນັກງານ, ເພີ່ມທະວີວຽກງານກວດກາ, ປັບປຸງລະບຽບວິໄນຂອງພັກ.
ທີສອງ, ຢືນຢັນຢ່າງຈະແຈ້ງວ່າ ການປັບປຸງເອກະລາດ ເປັນເຈົ້າຕົນເອງ ແລະ ການເຊື່ອມໂຍງສາກົນໃຫ້ມີປະສິດທິຜົນນັ້ນ ແມ່ນພາລະກິດຂອງພັກ ລັດ, ຂອງທົ່ວທັງລະບົບການເມືອງແລະທົ່ວປວງຊົນ. ພັກນຳພາແລະມີແຜນນະໂຍບາຍທີ່ຖືກຕ້ອງ, ແຕ່ການຜັນຂະຫຍາຍແຜນນະໂຍບາຍນັ້ນຈະມີປະສິດທິຜົນຮອດລະດັບໃດ ແມ່ນຂຶ້ນຕໍ່ຫຼາຍທີ່ສຸດກັບການເຂົ້າຮ່ວມຂອງບັນດາຂັ້ນ, ຂະແໜງການ, ວິສາຫະກິດ ກໍ່ຄືຂອງປະຊາຊົນແຕ່ລະຄົນ. ພາລະກິດການປະຕິວັດຢູ່ຫວຽດນາມຍາມໃດກໍ່ແມ່ນພາລະກິດຂອງມະຫາຊົນ. ການເຊື່ອມໂຍງສາກົນກໍ່ຕ້ອງແມ່ນພາລະກິດຂອງທົ່ວພັກ, ທົ່ວປວງຊົນ. ຫວຽດນາມນັບມື້ນັບເຊື່ອມໂຍງຢ່າງເລິກເຊິ່ງກັບໂລກ ກໍ່ໝາຍຄວາມວ່າ ບັນດາພາກສ່ວນປະຊາຊົນ, ບັນດາວິສາຫະກິດ, ບັນດາຂົງເຂດແລະພາກສ່ວນເສດຖະກິດ ພ້ອມກັບບັນດາທ້ອງຖິ່ນ ກໍ່ລ້ວນແຕ່ຕິດກັບຂະບວນວິວັດການເຊື່ອມໂຍງສາກົນ. ຄືແນວນັ້ນແມ່ນ, ເມື່ອຫວຽດນາມເຊື່ອມໂຍງຢ່າງຮອບດ້ານເຂົ້າກັບຊີວິດເສດຖະກິດ, ການເມືອງ, ວັດທະນະທຳ - ສັງຄົມ ຂອງພາກພື້ນແລະຂອງໂລກ ຊຶ່ງປະຊາຊົນຫວຽດນາມກໍ່ບໍ່ອາດຈະຢືນຢູ່ນອກຂະບວນວິວັດນັ້ນໄດ້.
ທີສາມ, ເພີ່ມທະວິກຳລັງແຮງທຸກດ້ານ, ເປັນຕົ້ນແມ່ນກຳລັງຕົວຈິງ, ຄວາມສາມາດແຂ່ງຂັນ ແລະ ຄວາມສາມາດຄ່ອງຕົວຂອງພື້ນຖານເສດຖະກິດ. ຍົກສູງບົດບາດຖານະຂອງປະເທດຢ່າງບໍ່ຢຸດຢັ້ງ ແລະ ຂຸດຄົ້ນບົດບາດຖານະນັ້ນຢ່າງມີປະສິດທິຜົນ.
ຍູ້ແຮງຂະບວນວິວັດການບູລະນະລະບຽບກົດໝາຍເສດຖະກິດຕະຫຼາດກຳນົດທິດສັງຄົມນິຍົມ; ສ້າງພື້ນຖານອັນໜັກແໜ້ນ ແລະ ສ້າງໂຄງປະກອບການພັດທະນາແບບປອດໄພ, ຍືນຍົງຂອງພື້ນຖານເສດຖະກິດ, ຍົກສູງຄວາມສາມາດຄ່ອງຕົວຂອງພື້ນຖານເສດຖະກິດກັບການຜັນປ່ຽນຂອງສະພາບການສາກົນ; ເອົາໃຈໃສ່ເຖິງການພັດທະນາການສຶກສາ-ກໍ່ສ້າງ, ວິທະຍາສາດ-ເຕັກໂນໂລຊີ, ຍົກສູງຄຸນນະພາບຂອງຊັບພະຍາກອນມະນຸດ; ພັດທະນາໂຄງສ້າງພື້ນຖານຢ່າງໄວວາ.
ໄປຄຽງຄູ່ກັບການເພີ່ມທະວີການປ້ອງກັນຊາດ, ສົມທົບຢ່າງແໜ້ນແຟ້ນການພັດທະນາເສດຖະກິດ-ສັງຄົມ ກັບການຮັກສາການປ້ອງກັນຊາດ-ປ້ອງກັນຄວາມສະຫງົບ ໃນສະພາບການເຊື່ອມໂຍງສາກົນທີ່ນັບມື້ນັບເປີດກວ້າງ; ສ້າງໃຫ້ມີ “ການແຊກຊ້ອນທາງດ້ານຜົນປະໂຫຍດ” ທຸກດ້ານລະຫວ່າງຫວຽດນາມແລະບັນດາຄູ່ຮ່ວມມື ກໍ່ຄືລະຫວ່າງບັນດາຄູ່ຮ່ວມມືນຳກັນໃນການພົວພັນກັບຫວຽດນາມ; ຮັກສາຄວາມສົມດຸນທາງດ້ານຜົນປະໂຫຍດລະຫວ່າງບັນດາປະເທດໃຫຍ່; ເອົາໃຈໃສ່ເຖິງຄວາມພົວພັນກັບບັນດາປະເທດເພື່ອນບ້ານໃກ້ຄຽງ ແລະ ບັນດາປະເທດອາຊຽນ.
ທີສີ່, ຍົກສູງຄວາມສາມາດເຊື່ອມໂຍງສາກົນຢ່າງໄວ, ເປັນຕົ້ນແມ່ນການກໍ່ສ້າງຖັນແຖວພະນັກງານ, ປັບປຸງກົງຈັກ ແລະ ກົນໄກສົມທົບການຊີ້ນຳ ເພື່ອນຳເອົາການເຊື່ອມໂຍງສາກົນເຂົ້າສູ່ເນື້ອແທ້ແລະລວງເລິກ. ມີກົງຈັກ, ບຸກຄະລາກອນທີ່ເຂັ້ມແຂງ ແລະ ກົນໄກສົມທົບທີ່ດີ ກໍ່ຈະ: 1- ຫຼຸດຜ່ອນການປະທະກັນທາງຜົນປະໂຫຍດພາກສ່ວນ ເພື່ອສ້າງຄວາມເຫັນດີເຫັນພ້ອມກ່ຽວກັບຜົນປະໂຫຍດແຫ່ງຊາດ, ຜົນປະໂຫຍດຂອງປະເທດ; 2- ສ້າງຄວາມໝັ້ນໃຈໃນການເຂົ້າຮ່ວມການຊື່ອມໂຍງສາກົນ, ຄົ້ນເຜີຍ ແລະ ຂຸດຄົ້ນເປັນຢ່າງດີ ບັນດາໂອກາດທີ່ພາຍນອກນຳມາໃຫ້; 3- ເປັນເຈົ້າການແລະຕັ້ງໜ້າກວ່າອີກ ໃນບັນດາເວທີປາໄສສາກົນແລະພາກພື້ນ ໂດຍຜ່ານການສະເໜີຂໍ້ຄິດປະກິດ, ໂຄງການ, ແຜນງານຕໍ່ເວທີປາໄສ; 4- ເພີ່ມທະວີວຽກງານຄົ້ນຄວ້າພະຍາກອນ, ເປັນເຈົ້າການ ຕັ້ງໜ້າຄົ້ນເຜີຍ ແລະ ປ້ອງກັນຄວາມສັບສົນ, ສິ່ງທ້າທາຍຕ່າງໆໃນຂະບວນວິດວັດການເຊື່ອມໂຍງສາກົນ.
ທີຫ້າ, ສ້າງກົນໄກຊີ້ນຳລວມສູນ, ເປັນເອກະພາບ ທີ່ມີຄວາມສາມາດແລະມີອຳນາດເຕັມສ່ວນ ໃນການແກ້ໄຂບັນດາບັນຫາທີ່ກ່ຽວພັນເຖິງຄວາມເປັນເອກະລາດ ເປັນເຈົ້າຕົນເອງ ແລະ ການເຊື່ອມໂຍງສາກົນ; ຍົກສູງປະສິດທິຜົນຂອງການສົມທົບລະຫວ່າງຂະແໜງ ເພື່ອເສີມຂະຫຍາຍທ່າດີຂອງແຕ່ລະຂະແໜງ, ແຕ່ລະຂົງເຂດ ໃນຂະບວນວິວັດການເຊື່ອມໂຍງ, ພ້ອມກັນນັ້ນ ກໍ່ຮັບມືກັບສິ່ງທ້າທາຍຕ່າງໆຂອງຂະບວນວິວັດການເຊື່ອມໂຍງສາກົນ. ຍິ່ງກວ່ານັ້ນ, ຕ້ອງເຊື່ອມຊຶມໝູນໃຊ້ຢ່າງເລິກເຊິ່ງ ມະຕິກອງປະຊຸມໃຫຍ່ຄັ້ງທີ XII ຂອງພັກ ເຂົ້າໃນການກໍ່ສ້າງແລະຜັນຂະຫຍາຍແຜນຍຸດທະສາດການເຊື່ອມໂຍງສາກົນຮອດປີ 2020, ວິໄສທັດຮອດປີ 2030 ທີ່ໄດ້ປະກາດໃຊ້ເມື່ອເດືອນມັງກອນ 2016, ໃນນັ້ນໄດ້ຢືນຢັນ: “ເປົ້າໝາຍກວມລວມຂອງການເຊື່ອມໂຍງສາກົນຮອດປີ 2030 ແມ່ນແນໃສ່ປະກອບສ່ວນເພີ່ມທະວີກຳລັງແຮງສັງລວມຂອງປະເທດຊາດ”(2). ຄວາມສຳນຶກກ່ຽວກັບເອກະລາດ, ເປັນເຈົ້າຕົນເອງໃນສະພາບການເຊື່ອມໂຍງສາກົນຢ່າງກວ້າງຂວາງເລິກເຊິ່ງຂອງຫວຽດນາມ ແມ່ນຕ້ອງໄດ້ໝູນໃຊ້ຢ່າງຮອບຄອບ, ແຕ່ບໍ່ຊັກຊ້າ; ພ້ອມກັນນັ້ນກໍ່ຕ້ອງໄຫວພິບ, ສະຫຼາດຄ່ອງແຄ່ວ, ອະນຸຍາດໃຫ້ມີການດັດສົມທີ່ສອດຄ່ອງ, ແນໃສ່ຮັບປະກັນເປົ້າໝາຍຄວາມສະຫງົບ, ການພັດທະນາ ແລະ ຍົກສູງບົດບາດຖານະຂອງປະເທດຊາດ.
ຜ່ານ 30 ກວ່າປີແຫ່ງການປ່ຽນແປງໃໝ່, ພັກແລະລັດຫວຽດນາມໄດ້ຮັບຮູ້ແລະແກ້ໄຂຢ່າງຖືກຕ້ອງ ສາຍພົວພັນລະຫວ່າງຄວາມເປັນເອກະລາດ ເປັນເຈົ້າຕົນເອງ ແລະ ຄວາມເປັນເຈົ້າການ ຕັ້ງໜ້າເຊື່ອມໂຍງສາກົນ. ສິ່ງດັ່ງກ່າວນັ້ນໄດ້ປະກອບສ່ວນເຂົ້າໃນບັນດາຜົນສຳເລັດອັນໃຫຍ່ຫຼວງ ທີ່ມີຄວາມໝາຍປະຫວັດສາດ.
ທາງດ້ານເສດຖະກິດ: ຫວຽດນາມເປັນເຈົ້າການແລະເປັນເຈົ້າຕົນເອງ ໃນການດັດສົມເສດຖະກິດພາຍໃນປະເທດ ໃຫ້ສອດຄ່ອງ ກົມກຽວກັບເສດຖະກິດພາກພື້ນ ແລະ ເສດຖະກິດໂລກ, ດັບແປງລະບົບກົດໝາຍແລະບັນດາລະບຽບຂັ້ນຕອນບໍລິຫານ ໃຫ້ສອດຄ່ອງກັບຫຼັກການທົ່ວໄປຂອງອາຊຽນ ແລະ ຂໍ້ກຳນົດຂອງອົງການການຄ້າໂລກ. ເປັນເຈົ້າການໃນການໝູນໃຊ້ບັນດາມາດຕະການທີ່ດີກວ່າ ແລະ ເປັນເຈົ້າບັນດາເຄື່ອງມືຄຸ້ມຄອງບໍລິຫານແລະດັດສົມພື້ນຖານເສດຖະກິດທີ່ທັນສະໄໝ, ເຊັ່ນ ຕະຫຼາດຫຼັກຊັບ, ຕະຫຼາດເງິນຕາ, ຕະຫຼາດໄປຊະນີແລະໂທລະຄົມມະນາຄົມ... ສ້າງໂອກາດການແຂ່ງຂັນຢ່າງສົດໃສລະຫວ່າງບັນດາພາກສ່ວນເສດຖະກິດ. ພ້ອມກັນນັ້ນ, ໄດ້ສ້າງໃຫ້ມີໃນຂັ້ນຕົ້ນ ການແຊກຊ້ອນຜົນປະໂຫຍດລະຫວ່າງຕ່າງປະເທດແລະປະເທດເຮົາ.
ທາງດ້ານການເມືອງ: ຫວຽດນາມໄດ້ເຂົ້າຮ່ວມຢ່າງຕັ້ງໜ້າໃນການເຄື່ອນໄຫວຕ່າງໆຂອງສະຫະປະຊາຊາດ, ຂະບວນການບໍ່ເຂົ້າຮ່ວມກຸ່ມ; ເປັນເຈົ້າການແລະຕັ້ງໜ້າສົນທະນາກັບທຸກໆຄູ່ຮ່ວມມື ກ່ຽວກັບບັນຫາຕ່າງໆ ນັບທັງບັນຫາການເມືອງທີ່ສຳຜັດໄວ ແລະ ບັນດາບັນຫາທີ່ປະເທດເຮົາແລະບັນດາຄູ່ຮ່ວມມືມີຄວາມຄິດເຫັນແຕກຕ່າງກັນ; ເປັນເຈົ້າການເຂົ້າຮ່ວມຂະບວນວິວັດການຮ່ວມມືທາງດ້ານການເມືອງ-ຄວາມສະຫງົບຂອງພາກພື້ນ ໂດຍຜ່ານການກໍ່ສ້າງກົດບັດຂອງອາຊຽນ ທີ່ມີບັນດາມາດຕະຖານທີ່ສອດຄ່ອງກັບຫວຽດນາມ. ຜົນສຳເລັດໜຶ່ງທີ່ພົ້ນເດັ່ນຄື ຫວຽດນາມໄດ້ປະຕິບັດເປັນຢ່າງດີ ບົດບາດສະມາຊິກບໍ່ຖາວອນຂອງສະພາຄວາມໝັ້ນຄົງສະຫະປະຊາຊາດ ວາລະ 2008-2009.
ໃນຂະບວນວິວັດການເຊື່ອມໂຍງສາກົນ, ຫວຽດນາມສືບຕໍ່ຮັກສາສະຖຽນລະພາບທາງການເມືອງ, ເປັນເຈົ້າຕົນເອງໃນການກໍ່ສ້າງສະຖາບັນການເມືອງພາຍໃນປະເທດ, ເຊັ່ນ ຕົວແບບລັດແຫ່ງອຳນາດກົດໝາຍສັງຄົມນິຍົມ, ຕົວແບບແລະການຈັດຕັ້ງພື້ນຖານປະຊາທິປະໄຕສັງຄົມນິຍົມ, ເພີ່ມທະວີບົດບາດນຳພາແລະປ່ຽນແປງໃໝ່ແບບວິທີນຳພາຂອງພັກ ຕໍ່ກັບລັດແລະສັງຄົມ, ບູລະນະໂຄງປະກອບການຈັດຕັ້ງກົງຈັກແຫ່ງລັດ... ໃນການເຄື່ອນໄຫວການຕ່າງປະເທດຂອງພັກແລະລັດ, ຫວຽດນາມຮັກສາໄດ້ທ່າເປັນເຈົ້າການໃນການຄັດເລືອກຄູ່ຮ່ວມມື, ຮູບການ, ເນື້ອໃນ ແລະ ລະດັບການຮ່ວມມື. ອາໄສສິ່ງດັ່ງກ່າວນັ້ນ ຫວຽດນາມຮັກສາໄດ້ໂດຍພື້ນຖານ ການພົວພັນຕ່າງປະເທດທີ່ເປີດກວ້າງ, ຫຼາຍຮູບຫຼາຍແບບ ແລະ ສົມດຸນກັບບັນດາປະເທດໃຫຍ່ ແລະ ບັນດາຄູ່ຮ່ວມມືທີ່ສຳຄັນ, ຫັນການພົວພັນເຫຼົ່ານັ້ນເຂົ້າໃນການຮັບໃຊ້ຢ່າງຕັ້ງໜ້າກວ່າເກົ່າ ໃຫ້ແກ່ບັນດາຈຸດປະສົງຄວາມປອດໄພ, ການພັດທະນາ ແລະ ຍົກສູງບົດບາດຖານະຂອງປະເທດຊາດ.
ທາງດ້ານວັດທະນະທຳ, ສັງຄົມ: ໃນຂະບວນວິວັດການເຊື່ອມໂຍງສາກົນ, ຄຸນຄ່າແລະເອກະລັກວັດທະນະທຳຫວຽດນາມໄດ້ຮັບການຮັກສາ ແລະ ໄດ້ຮັບການເຜີຍແຜ່ສົ່ງເສີມໃນທົ່ວໂລກ. ສອງຂະບວນວິວັດ ການກໍ່ສ້າງ ເພີ່ມທະວິເອກະລັກວັດທະນະທຳຂອງຊາດ ແລະ ການເຊື່ອມໂຍງສາກົນ ຍາມໃດກໍ່ໄປຄຽງຄູ່ນຳກັນແລະເພີ່ມເຕີມໃຫ້ແກ່ກັນ. ຮູບພາບຂອງປະເທດຫວຽດນາມທີ່ປ່ຽນແປງໃໝ່, ເຊື່ອມໂຍງສາກົນ, ເຕັມໄປດ້ວຍເອກະລັກວັດທະນະທຳ ນັບມື້ນັບໄດ້ສົ່ງເສີມເຜີຍແຜ່ຢ່າງກວ້າງຂວາງໃນໂລກ. ຫຼາຍມໍລະດົກທຳມະຊາດ, ມໍລະດົກວັດທະນະທຳວັດຖຸແລະບໍ່ມີຕົວຕົນຂອງຫວຽດນາມ ໄດ້ກາຍເປັນມໍລະດົກໂລກໂດຍການຮັບຮອງຂອງ ຢູເນສໂກ. ພ້ອມກັນກັບການເຊື່ອມໂຍງສາກົນໃນບັນດາຂົງເຂດອື່ນ, ການເຊື່ອມໂຍງສາກົນທາງດ້ານວັດທະນະທຳ ໄດ້ປະກອບສ່ວນສ້າງພື້ນຖານໃໝ່, ເຄື່ອງມືໃໝ່ ເພື່ອປັບປຸງເອກະລາດ, ຄວາມເປັນເຈົ້າຕົນເອງຂອງປະເທດຊາດ.
ທາງດ້ານການປ້ອງກັນປະເທດ, ປົກປັກຮັກສາຄວາມສະຫງົບ: ຫວຽດນາມໄດ້ເປີດກວ້າງເທື່ອລະກ້າວການຮ່ວມມື, ແລກປ່ຽນໃນບັນດາຊ່ອງສາຍສອງຝ່າຍແລະຫຼາຍຝ່າຍ, ເຂົ້າຮ່ວມຢ່າງຕັ້ງໜ້າໃນເວທີປາໄສພາກພື້ນ ອາຊຽນ (ARF), ເວທີສົນທະນາ ຊັງກຣີ-ລາ, ເປີດກວ້າງການຮ່ວມມືເພື່ອຮັບມືກັບບັນດາສິ່ງທ້າທາຍຕໍ່ຄວາມປອດໄພທີ່ບໍ່ເປັນແບບດັ້ງເດີມ, ປ້ອງກັນແລະຕ້ານອາຊະຍາກຳຂ້າມຊາດ, ເຂົ້າຮ່ວມຢ່າງຕັ້ງໜ້າໃນການເຄື່ອນໄຫວຂອງ ອາຊຽນໂປນ, ອິນເຕີໂປນ...; ການເຊື່ອມໂຍງສາກົນໃນຂົງເຂດປ້ອງກັນຄວາມສະຫງົບ, ປ້ອງກັນຊາດໄດ້ປະກອບສ່ວນທີ່ສຳຄັນເຂົ້າໃນການຮັກສາສະຖຽນລະພາບ, ຄວາມສະຫງົບປອດໄພ, ປັບປຸງແລະຍົກສູງບົດບາດຖານະຂອງປະເທດໃນພາກພື້ນແລະໃນໂລກ./.
* ຮສ, ປອ. ຖາຍວັນລອງ,
ຮອງຫົວໜ້າສະຖາບັນພົວພັນສາກົນ, ສະຖາບັນການເມືອງແຫ່ງຊາດ ໂຮ່ຈີມິນ
** ປທ. ເຈິ່ນວັນອານ,
ຮອງຫົວໜ້າຫ້ອງສຶກສາ, ພະແນກສຶກສາແຂວງຮວ່າບິ່ງ
----------------------------
ບົດນີ້ໄດ້ລົງພິມໃນວາລະສານກອມມູນິດ ສະບັບທີ 898 (ເດືອນສິງຫາ 2017)
(1) ເອກະສານພັກຄົບຊຸດ, ຮພຈ. ການເມືອງແຫ່ງຊາດ, ຮ່າໂນ້ຍ, 2000, ເຫຼັ້ມທີ 7, ໜ້າ 244.
(2) ຍຸດທະສາດສັງລວມກ່ຽວກັບການເຊື່ອມໂຍງສາກົນຮອດປີ 2020, ວິໄສທັດຮອດປີ 2030, ປະກາດແນບນຳມະຕິຕົກລົງສະບັບທີ 40/QĐ-TTg, ລົງວັນທີ 7 ມັງກອນ 2016, ຂອງນາຍົກລັດຖະມົນຕີ, ໜ້າ 8.